**15η Ενότητα: Ορισμός της αρετής- Α΄ Μέρος**

**Ερμηνευτικά Σχόλια (εμπλουτισμένο με επιπλέον σημειώσεις του υλικού study4exams)**

**ΑΡΙΣΤΟΤΕΛΗΣ, Ἠθικά Νικομάχεια, Β 6.10-13·16, 1106b18-28· 1106b36-1107a6**

**ΚΕΙΜΕΝΟ**

Οἷον καὶ φοβηθῆναι καὶ θαρρῆσαι καὶ ἐπιθυμῆσαι καὶ ὀργισθῆναι καὶ ἐλεῆσαι καὶ ὅλως ἡσθῆναι καὶ λυπηθῆναι ἔστι καὶ μᾶλλον καὶ ἧττον, καὶ ἀμφότερα οὐκ εὖ· τὸ δ’ ὅτε δεῖ καὶ ἐφ’ οἷς καὶ πρὸς οὓς καὶ οὗ ἕνεκα καὶ ὡς δεῖ, μέσον τε καὶ ἄριστον, ὅπερ ἐστὶ τῆς ἀρετῆς. Ὁμοίως δὲ καὶ περὶ τὰς πράξεις ἔστιν ὑπερβολὴ καὶ ἔλλειψις καὶ τὸ μέσον. Ἡ δ’ ἀρετὴ περὶ πάθη καὶ πράξεις ἐστίν, ἐν οἷς ἡ μὲν ὑπερβολὴ ἁμαρτάνεται καὶ ψέγεται καὶ ἡ ἔλλειψις, τὸ δὲ μέσον ἐπαινεῖται καὶ κατορθοῦται· ταῦτα δ’ ἄμφω τῆς ἀρετῆς. Μεσότης τις ἄρα ἐστὶν ἡ ἀρετή, στοχαστική γε οὖσα τοῦ μέσου. […]

**Νεοελληνική Απόδοση**

Για παράδειγμα, είναι δυνατόν (κανείς) και να φοβηθεί και να δείξει θάρρος και να επιθυμήσει και να οργιστεί και να ευσπλαχνιστεί και γενικά να ευχαριστηθεί και να δυσαρεστηθεί και σε μεγαλύτερο και σε μικρότερο βαθμό (από αυτόν που πρέπει), και τα δύο αυτά δεν είναι καλά· όμως το να αισθανθεί κανείς αυτά τη στιγμή που πρέπει και σε σχέση με τα πράγματα που πρέπει και σε σχέση με τους ανθρώπους που πρέπει και για τον λόγο που πρέπει και με τον τρόπο που πρέπει, (αυτό είναι) το μέσον και το άριστο, το οποίο ακριβώς έχει σχέση με την αρετή. Όμοια και στις πράξεις υπάρχει υπερβολή και έλλειψη και το μέσον. Η αρετή λοιπόν αναφέρεται στα συναισθήματα και στις πράξεις, στα οποία η υπερβολή αποτελεί σφάλμα και κατακρίνεται, το ίδιο και η έλλειψη, ενώ το μέσον επαινείται και είναι το σωστό· και τα δύο αυτά έχουν σχέση με την αρετή. Επομένως, η αρετή είναι ένα είδος μεσότητας, αφού βέβαια έχει για στόχο της το μέσον.

|  |  |
| --- | --- |
| **ΠΡΩΤΟΤΥΠΟ ΚΕΙΜΕΝΟ** | **ΝΕΟΕΛΛΗΝΙΚΗ ΑΠΟΔΟΣΗ** |
| Οἷον καὶ φοβηθῆναι καὶ θαρρῆσαι καὶ ἐπιθυμῆσαι καὶ ὀργισθῆναι καὶ ἐλεῆσαι καὶ ὅλως ἡσθῆναι καὶ λυπηθῆναι ἔστι καὶ μᾶλλον καὶ ἧττον, καὶ ἀμφότερα οὐκ εὖ· | Για παράδειγμα, είναι δυνατόν (κανείς) και να φοβηθεί και να δείξει θάρρος και να επιθυμήσει και να οργιστεί και να ευσπλαχνιστεί και γενικά να ευχαριστηθεί και να δυσαρεστηθεί και σε μεγαλύτερο και σε μικρότερο βαθμό (από αυτόν που πρέπει), και τα δύο αυτά δεν είναι καλά· |
| τὸ δ’ ὅτε δεῖ καὶ ἐφ’ οἷς καὶ πρὸς οὓς καὶ οὗ ἕνεκα καὶ ὡς δεῖ, μέσον τε καὶ ἄριστον, ὅπερ ἐστὶ τῆς ἀρετῆς | όμως το να αισθανθεί κανείς αυτά τη στιγμή που πρέπει και σε σχέση με τα πράγματα που πρέπει και σε σχέση με τους ανθρώπους που πρέπει και για τον λόγο που πρέπει και με τον τρόπο που πρέπει, (αυτό είναι) το μέσον και το άριστο, το οποίο ακριβώς έχει σχέση με την αρετή. |
| Ὁμοίως δὲ καὶ περὶ τὰς πράξεις ἔστιν ὑπερβολὴ καὶ ἔλλειψις καὶ τὸ μέσον. | Όμοια και στις πράξεις υπάρχει υπερβολή και έλλειψη και το μέσον. |
| . Ἡ δ’ ἀρετὴ περὶ πάθη καὶ πράξεις ἐστίν, ἐν οἷς ἡ μὲν ὑπερβολὴ ἁμαρτάνεται καὶ ψέγεται καὶ ἡ ἔλλειψις, τὸ δὲ μέσον ἐπαινεῖται καὶ κατορθοῦται· | Η αρετή λοιπόν αναφέρεται στα συναισθήματα και στις πράξεις, στα οποία η υπερβολή αποτελεί σφάλμα και κατακρίνεται, το ίδιο και η έλλειψη, ενώ το μέσον επαινείται και είναι το σωστό· |
| ταῦτα δ’ ἄμφω τῆς ἀρετῆς. | και τα δύο αυτά έχουν σχέση με την αρετή. |
| Μεσότης τις ἄρα ἐστὶν ἡ ἀρετή, στοχαστική γε οὖσα τοῦ μέσου. | Επομένως, η αρετή είναι ένα είδος μεσότητας, αφού βέβαια έχει για στόχο της το μέσον. |

**Σύντομη απόδοση περιεχομένου**

Στην προηγούμενη ενότητα ο Αριστοτέλης είχε καταλήξει στο συμπέρασμα ότι η αρετή σχετίζεται με τα συναισθήματα και τις πράξεις, στα οποία υπάρχει και υπερβολή και έλλειψη και το μέσον. Για να αποδείξει τα παραπάνω, φέρνει σ’ αυτή την ενότητα παραδείγματα συναισθημάτων, που προκαλούν χαρά ή λύπη, για τα οποία τονίζει ότι η υπερβολή και η έλλειψη δεν είναι καλό, ενώ το μέσον είναι. Για να τηρηθεί, όμως, το μέσον στα συναισθήματα, πρέπει να ισχύουν κάποιες προϋποθέσεις: να τα αισθανόμαστε τη στιγμή που πρέπει και σε σχέση με τα πράγματα που πρέπει και σε σχέση με τα πρόσωπα που πρέπει και για τον λόγο που πρέπει και να τα εκδηλώνουμε με τον τρόπο που πρέπει. Κάτι ανάλογο συμβαίνει και με τις πράξεις. Στη συνέχεια ο φιλόσοφος υπενθυμίζει ότι η αρετή σχετίζεται με τα συναισθήματα και τις πράξεις, στα οποία η υπερβολή και η έλλειψη θεωρούνται σφάλμα και κατακρίνονται, ενώ το μέσον είναι το σωστό και επαινείται. Έτσι καταλήγει και πάλι – με βεβαιότητα αυτή τη φορά – ότι η αρετή είναι ένα είδος μεσότητας.

**Θεματική οργάνωση της ενότητας - Πλαγιότιτλοι**

**Α) «Οἷον καὶ φοβηθῆναι… τὸ μέσον»:** Η υπερβολή, η έλλειψη και το μέσο ισχύουν και στα συναισθήματα. Το πρέπον/δέον ορίζει το μέσον των συναισθημάτων και μέσον είναι το γνώρισμα της αρετής. Το ίδιο ισχύει και για τις πράξεις.

**Β) «Ἡ δ’ ἀρετὴ περὶ πάθη… οὖσα τοῦ μέσου.»:** Ανεπιθύμητες οι ακρότητες στα πάθη και στις πράξεις. Επιθυμητή η μεσότητα. Η αρετή είναι ένα είδος μεσότητας.

**Ερμηνευτικά σχόλια Α) «Οἷον καὶ φοβηθῆναι… τὸ μέσον.» ΤΟ ΠΡΕΠΟΝ / ΔΕΟΝ ΟΡΙΖΕΙ ΤΟ ΜΕΣΟΝ ΤΩΝ ΣΥΝΑΙΣΘΗΜΑΤΩΝ ΚΑΙ ΤΩΝ ΠΡΑΞΕΩΝ ΚΑΙ ΜΕΣΟΝ ΕΙΝΑΙ ΤΟ ΓΝΩΡΙΣΜΑ ΤΗΣ ΑΡΕΤΗΣ**

**1. «Οἷον καὶ φοβηθῆναι…οὐκ εὖ»** Παραδείγματα συναισθημάτων (παθών) που αποδεικνύουν ότι σ' αυτά υπάρχει και υπερβολή και έλλειψη και το μέσον.

Στην 8η ενότητα ο Αριστοτέλης είχε καταλήξει στη θέση ότι οι ηθικές αρετές σχετίζονται με τα συναισθήματα και τις πράξεις, γιατί σ’ αυτά υπάρχει υπερβολή και έλλειψη και το μέσον. Έρχεται, λοιπόν, στην ενότητα αυτή να αποδείξει την παραπάνω θέση με επαγωγικό τρόπο δίνοντας ενδεικτικά κάποια παραδείγματα συναισθημάτων, τα οποία διακρίνονται σε ευχάριστα και δυσάρεστα. Αρχικά αναφέρει συγκεκριμένα συναισθήματα (πάθη): τον φόβο (φοβηθῆναι) , το θάρρος (θαρρῆσαι), την επιθυμία (ἐπιθυμῆσαι), την οργή (ὀργισθῆναι), την ευσπλαχνία (ἐλεῆσαι).Τονίζει ότι σ’ αυτά υπάρχει υπερβολή και έλλειψη, καθώς μπορούμε να τα βιώσουμε είτε σε μεγαλύτερο είτε σε μικρότερο βαθμό. Συγκεκριμένα, επισημαίνει όπως προκύπτει από την εμπειρία, μπορεί κανείς να φοβηθεί, να νιώσει θάρρος, να επιθυμήσει κάτι, να οργισθεί με κάτι ή να νιώσει ευσπλαχνία σε βαθμό μεγαλύτερο ή μικρότερο από ό,τι πρέπει. Με επαγωγική γενίκευση φθάνει στο συμπέρασμα πως κάποιος μπορεί να νιώσει ευχάριστα ή δυσάρεστα (διάκριση των συναισθημάτων σε ευχάριστα ή δυσάρεστα συναισθήματα, ἡσθῆναι καὶ λυπηθῆναι) σε βαθμό μεγαλύτερο (υπερβολή) ή μκρότερο (έλλειψη) από ό,τι πρέπει. Ωστόσο τόσο η υπερβολή όσο και η έλλειψη είναι φανερό πως δεν είναι καταστάσεις καλές για τον άνθρωπο (ἀμφότεραι οὺκ εὖ).

**Αν τα αισθανόμαστε σε μεγαλύτερο βαθμό («μᾶλλον»), τότε φτάνουμε στην υπερβολή, ενώ, αν τα αισθανόμαστε σε μικρότερο βαθμό («ἧττον»), φτάνουμε στην έλλειψη. Όμως, ούτε το «μᾶλλον» ούτε το «ἧττον» είναι καλά («οὐκ εὖ»), όπως υπογραμμίζει ο φιλόσοφος, γιατί έτσι απομακρυνόμαστε από τη μεσότητα.** **Πρέπει, μάλιστα, να σημειώσουμε ότι μετά τα επιρρήματα «μᾶλλον» και «ἧττον» εννοείται η γενική συγκριτική «τοῦ δέοντος», η οποία προσδίδει δεοντολογικό χαρακτήρα στο κείμενο και καθορίζει τα όρια του μέτρου, της ηθικά ορθής πράξης.**

|  |
| --- |
| **φοβηθῆναι, θαρρῆσαι, …, λυπηθῆναι:** Ο Αριστοτέλης προτιμά εδώ να αναφερθεί στα πάθη μέσω απαρεμφάτων. Θέλει να τονίσει ότι στην περίπτωση της ηθικής δεν έχει τόσο σημασία το συναίσθημα που αναπτύσσει ο άνθρωπος στην ψυχή του, αλλά η έμπρακτη εκδήλωσή του. Η αρετή και η κακία κρίνονται πάντα στις σχέσεις μεταξύ των ανθρώπων (Φάκελος Υλικού, σελ. 139). |

|  |
| --- |
| **Σχήμα λιτότητας –οὐκ εὖ (=κακῶς):** το σχήμα λιτότητας με το οποίο ο Αριστοτέλης διατυπώνει το συμπέρασμά του για την υπερβολή και την έλλειψη προσδίδει ήπιο και νηφάλιο τόνο που αρμόζει σε επιστημονικό λόγο. |

**2. «τὸ δ’ ὅτε δεῖ καὶ ἐφ’ οἷς καὶ πρὸς οὓς καὶ οὗ ἕνεκα καὶ ὡς δεῖ, μέσον τε καὶ ἄριστον, ὅπερ ἐστὶ τῆς ἀρετῆς.»**

**Τα κριτήρια / προϋποθέσεις της μεσότητας.**

**Για να μπορέσει να διατηρηθεί η μεσότητα στα συναισθήματα, που είναι και το «ἄριστον», πρέπει να τηρούνται ορισμένες προϋποθέσεις, οι οποίες παρουσιάζονται από τον φιλόσοφο με πολυσύνδετο σχήμα που προσδίδει έμφαση.** Συγκεκριμένα, **πρόκειται για δεοντολογικούς κανόνες – γι’ αυτό και επαναλαμβάνεται συνεχώς ή εννοείται το «δεῖ»** – **που μας κατευθύνουν προς την ηθικά ορθή πράξη.** Η εφαρμογή τους απαιτεί μόχθο και επίπονη προσπάθεια. Αυτοί οι κανόνες είναι:

**α. «ὅτε δεῖ»:** η χρονική στιγμή κατά την οποία πρέπει να νιώθουμε ένα συναίσθημα,

**β. «ἐφ’ οἷς (δεῖ)»:** τα πράγματα, οι συνθήκες σε σχέση με τις οποίες πρέπει να νιώθουμε ένα συναίσθημα,

**γ. «πρὸς οὓς (δεῖ)»:** οι άνθρωποι σε σχέση με τους οποίους πρέπει να νιώθουμε ένα συναίσθημα,

**δ. «οὗ ἕνεκα (δεῖ)»:** ο λόγος για τον οποίο πρέπει να νιώθουμε ένα συναίσθημα, ε. «ὡς δεῖ»: ο τρόπος με τον οποίο πρέπει να εκδηλώνουμε ένα συναίσθημα.

Όπως αναφέραμε και προηγουμένως, **ο Αριστοτέλης σκόπιμα επαναλαμβάνει ή εννοεί τύπους του ρήματος «δεῖ» («καὶ μᾶλλον καὶ ἧττον (τοῦ δέοντος)», «ὅτε δεῖ», ἐφ’ οἷς (δεῖ)», «πρὸς οὓς (δεῖ)», «οὗ ἕνεκα (δεῖ)», «ὡς δεῖ»), για να δώσει δεοντολογικό περιεχόμενο στο κείμενο και να κατευθύνει τους ανθρώπους προς την ηθικά ορθή συμπεριφορά**. Πώς όμως καθορίζεται η ηθικά ορθή συμπεριφορά; Κάθε κοινωνία έχει κάποια κριτήρια ορθής συμπεριφοράς. Στην περίπτωση των αρχαίων Ελλήνων τα κριτήρια αυτά εντάσσονται μέσα στο πλαίσιο της πόλης-κράτους, γιατί ας μην ξεχνάμε ότι ο αρχαίος Έλληνας λειτουργούσε πάντα ως μέλος του συνόλου και όχι ως άτομο. Τα κριτήρια λοιπόν αυτά είναι τα εξής:

**α. οι γραπτοί νόμοι της πόλης-κράτους:** αυτοί ήταν άλλωστε που καθόρισαν τη στάση του Σωκράτη, όπως αυτή παρουσιάζεται στον πλατωνικό διάλογο Κρίτων, όταν του προτάθηκε να δραπετεύσει,

**β. η παράδοση:** οι άγραφοι νόμοι, τα πρότυπα και τα παραδείγματα προς μίμηση ή προς αποφυγή, που προβάλλονταν, υποδείκνυαν τον ορθό τρόπο συμπεριφοράς,

**γ. η λογική, δηλαδή ο ορθός λόγος:** η λογική και ιδιαίτερα η λογική του φρόνιμου ανθρώπου υποδείκνυε την ενδεδειγμένη συμπεριφορά.

Παρόμοια με αυτά των αρχαίων Ελλήνων κριτήρια ρυθμίζουν τη συμπεριφορά και των σύγχρονων Ελλήνων. Έτσι κι εμείς ρυθμίζουμε **τη συμπεριφορά μας ανάλογα με τους γραπτούς νόμους του κράτους και τους άγραφους νόμους, που απορρέουν από τις λαϊκές μας παραδόσεις, τις ιστορικές μας καταβολές και τη θρησκευτική συνείδηση των ανθρώπων, το κυρίαρχο σύστημα αξιών και αρχών της κοινωνίας**.

[Η παραπάνω ερμηνεία ενισχύεται κατά τον Δ. Λυπουρλή, από τη συμβουλή που φαίνεται ότι έδωσε ο Αριστοτέλης στον Αλέξανδρο «να είναι η συμπεριφορά του προς τους Έλληνες συμπεριφορά αρχηγού, η συμπεριφορά του όμως προς τους βαρβάρους (=όλους τους μη Έλληνες) να είναι συμπεριφορά αφέντη· τους Έλληνες να τους νοιάζεται ως συγγενείς και φίλους, ενώ τους βαρβάρους σαν ζώα ή φυτά». Ο Αριστοτέλης, επομένως, πρότεινε μια ελληνοκεντρική ηθική. Δεν προόριζε για μη Έλληνες τις αρχές και τα ηθικά αξιώματα που δίδασκε πως έπρεπε να ισχύουν στον ελληνικό κόσμο].

Από τα παραπάνω γίνεται κατανοητό ότι τα κριτήρια αυτά συμπεριφοράς, που μας φέρνουν πιο κοντά στη μεσότητα, **δεν μένουν σταθερά, αλλά μεταβάλλονται σε περιεχόμενο, ανάλογα με την κοινωνία, την εποχή, τον τόπο, τα πρότυπα και άλλους παράγοντες**. Επομένως, **προκύπτει ότι την ευθύνη για την κατάκτηση των ηθικών αρετών την έχει ο ίδιος ο άνθρωπος, ο οποίος οφείλει να καταβάλλει επίπονη προσπάθεια και αγώνα**.

**3. «μέσον τε καὶ ἄριστον»**

**Ο σωστός χρόνος, τα σωστά πράγματα, οι σωστοί άνθρωποι, ο σωστός σκοπός, ο σωστός τρόπος συνιστούν τις παραμέτρους εκείνης της ισορροπίας/συμμετρίας που παράγουν το τέλειο αποτέλεσμα, δηλαδή το μέσον και άριστον.** Ο Αριστοτέλης κάνει σαφές ότι η αρετή δεν είναι συναίσθημα (φόβος, οργή, θάρρος), όμως προκύπτει από μια συγκεκριμένη αντιμετώπιση του συναισθήματος. **Έτσι η ηθική αρετή προκύπτει από μια λογική επέμβαση του ανθρώπου στο συναίσθημα που περιγράφεται με τις πέντε συνθήκες του «δεῖ». Για να κατακτήσει ο άνθρωπος το «μέσον τε καὶ ἄριστον» χρειάζεται να διαθέτει εκείνη τη φρόνηση ώστε να ανταποκρίνεται στις πέντε απαιτήσεις του δέοντος και να ρυθμίζει την ένταση του συναισθήματος.**

Έτσι, όσον αφορά την ουσία της, η αρετή είναι μια μεσότητα, όσον αφορά όμως το «ἄριστον», είναι μια ακρότητα που συμπίπτει με το «υπέρτατο» αγαθό προς το οποίο πρέπει να αποβλέπει ο άνθρωπος. **Το «ἄριστον», αν και είναι ακρότητα, συμπίπτει με το μέσον, γιατί αποτελεί τον υπέρτατο βαθμό τελειότητας. Η αρετή είναι μεσότης ανάμεσα στην υπερβολή και την έλλειψη, αλλά καθαυτή είναι τέλεια, δηλαδή έχει τον ανώτατο βαθμό τελειότητας, καθώς ούτε να ξεπεραστεί μπορεί από κάτι άλλο ούτε όμως υπολείπεται και σε σχέση με κάποιο άλλο.** Συμπερασματικά, στο χωρίο αυτό φαινομενικά έχουμε οξύμωρο σχήμα, καθώς ο Αριστοτέλης ταυτίζει το μέσον με το άριστο. Το μέσον, όπως έχει ήδη αναφέρει ο φιλόσοφος, βρίσκεται ανάμεσα στην υπερβολή και την έλλειψη. **Το «ἄριστον» όμως κανονικά αποτελεί ακρότητα και όχι μεσότητα, καθώς βρίσκεται στην υπερβολή. Για τον Αριστοτέλη «ἄριστον» είναι η τελειότητα, το «τέλος», η ανώτερη αξία των όντων που προκύπτει από τη μεσότητα.** Εδώ λοιπόν αποκτά τη σημασία του ιδανικού, του προτύπου, της μετρημένης συμπεριφοράς που οφείλουμε να ακολουθήσουμε, αν θέλουμε να κατακτήσουμε την αρετή, που είναι η μεσότητα. **Έτσι οι δύο έννοιες τελικά ταυτίζονται και η αντίφαση αίρεται. Αξιοπρόσεκτη είναι η θέση και το γένος της αντωνυμίας «ὅπερ», η οποία αναφέρεται στη λέξη «ἄριστον», κι έτσι, συσχετίζεται και ετυμολογικά η λέξη «ἄριστον» με τη λέξη «ἀρετῆς». Δηλαδή λόγω της ετυμολογικής συγγένειας των δύο λέξεων τις συσχετίζει και νοηματικά.**

|  |
| --- |
| Η αρετή, λοιπόν, ταυτίζεται με τη μεσότητα, αλλά **δεν πρέπει να την εκλάβουμε ως κάτι ουδέτερο και μετριοπαθές, χλιαρό και άχρωμο**. Μπορεί να πραγματώνει το μέτρο ανάμεσα στα άκρα της υπερβολής και έλλειψης, αλλά **ως στάση ζωής η αρετή είναι ἀκρότης, δυσεπίτευκτη κορύφωση ενός αγώνα που κρατάει ολόκληρη ζωή [Φάκελος Υλικού, εισαγωγικό σημείωμα (σελ. 137)].** |

**4. «Ὁμοίως δὲ καὶ περὶ τὰς πράξεις ἔστιν ὑπερβολὴ καὶ ἔλλειψις καὶ τὸ μέσον»**

Ο Αριστοτέλης είχε αναφέρει στο τέλος της 8ης ενότητας ότι η ηθική αρετή σχετίζεται με τα συναισθήματα και τις πράξεις. Σ’ αυτή την ενότητα βέβαια έφερε παραδείγματα που αφορούν μόνο τα συναισθήματα και όχι τις πράξεις. **Διευκρινίζει όμως ότι αυτό που συμβαίνει στα συναισθήματα συμβαίνει και με τις πράξεις· και σ’ αυτές, δηλαδή, υπάρχει και υπερβολή και έλλειψη και το μέσον και πρέπει να πληρούνται οι ίδιες προϋποθέσεις με εκείνες των συναισθημάτων. Η μεταξύ τους αναλογία δηλώνεται με τη χρήση του επιρρήματος «ὁμοίως».**

**Β) «Ἡ δ’ ἀρετὴ περὶ πάθη… οὖσα τοῦ μέσου» Η ΑΡΕΤΗ ΕΙΝΑΙ ΕΝΑ ΕΙΔΟΣ ΜΕΣΟΤΗΤΑΣ**

**1. «Ἡ δ’ ἀρετὴ περὶ πάθη … καὶ κατορθοῦται· ταῦτα δ’ ἄμφω τῆς ἀρετῆς» Ανεπιθύμητες οι ακρότητες στα πάθη και στις πράξεις, επιθυμητή η μεσότητα.**

**Η διπλή χρήση των «δεῖ» («ὅτε δεῖ», «ὡς δεῖ»), τα τρία «δεῖ» που εννοούνται («ἐφ’ οἷς (δεῖ)», «πρὸς οὓς (δεῖ)», «οὗ ἕνεκα (δεῖ)»), η εννοούμενη γενική συγκριτική («καὶ μᾶλλον καὶ ἧττον (τοῦ δέοντος)») και οι ρηματικοί τύποι «ψέγεται» και «ἐπαινεῖται»** υποδηλώνουν τον κοινωνικό χαρακτήρα της αρετής, η οποία καλλιεργείται ως προορισμός από την «πόλιν». **Οι τύποι αυτοί φανερώνουν ότι ο Αριστοτέλης έδινε πολύ μεγάλη σημασία στην άποψη της κοινής γνώμης ως έκφραση των πολιτών της πόλης, του υψηλότερου τύπου κοινωνίας που μπορεί να πετύχει την ευδαιμονία. Η κοινή γνώμη, δηλαδή η κοινωνία, είναι αυτή που καθορίζει τι είναι σωστό και τι λάθος, ποια συμπεριφορά πρέπει να ακολουθούμε και ποια όχι και αυτή είναι που ψέγει ή επαινεί τα συναισθήματα και τις πράξεις μας.**

Σ’ αυτό ακριβώς έγκειται και **η διαφορά του Αριστοτέλη από τον Πλάτωνα**. **Η αρετή, για τον Αριστοτέλη, είναι μια ανθρώπινη ιδιότητα,** η οποία μπορεί **να προσεγγιστεί και να κατακτηθεί από τον καθένα που λειτουργεί με βάση τη λογική, τον ορθό λόγο,** και καταβάλλει επίπονη προσπάθεια. Αντίθετα, **η πλατωνική αρετή τοποθετείται σ’ έναν κόσμο νοητό και μεταφυσικό, έξω από τον χώρο της πρακτικής ζωής του ανθρώπου.**

Στην ενότητα αυτή **ο Αριστοτέλης χρησιμοποιεί κάποιες εκφράσεις, για να αξιολογήσει την υπερβολή, την έλλειψη και τη μεσότητα. Έτσι απορρίπτει την υπερβολή («μᾶλλον») και την έλλειψη («ἧττον») αρχικά με μια ήπια φράση, «ἀμφότερα οὐκ εὖ», η οποία αποτελεί και σχήμα λιτότητας.** Στη συνέχεια γίνεται πιο σαφής και κατηγορηματικός λέγοντας **πως η υπερβολή και η έλλειψη αποτελούν σφάλμα και κατακρίνονται («ἡ μὲν ὑπερβολὴ ἁμαρτάνεται καὶ ψέγεται καὶ ἡ ἔλλειψις»).** Αντίθετα, **η μεσότητα σχετίζεται με το «ἄριστον» και την αρετή, είναι το σωστό και επαινείται** («τὸ δὲ μέσον ἐπαινεῖται καὶ κατορθοῦται»). **Οι ρηματικοί τύποι «ἁμαρτάνεται» και «κατορθοῦται» αναφέρονται στο έργο του υποκειμένου της ηθικής πράξης, ενώ οι φράσεις «ὅτε δεῖ … ὡς δεῖ» και οι ρηματικοί τύποι «ψέγεται» και «ἐπαινεῖται» υποδηλώνουν την κοινωνική διάσταση της αρετής**

Παράλληλα, ο Αριστοτέλης εμβαθύνει στα κριτήρια με βάση τα οποία μπορούμε να κρίνουμε αν τηρήθηκε ο κανόνας της μεσότητας στα συναισθήματα και στις πράξεις μας. Τα κριτήρια αυτά είναι δύο: πρακτικά και αξιολογικά.

**α) πρακτικό κριτήριο** τήρησης του κανόνα της μεσότητας είναι το αν οι πράξεις και τα συναισθήματα κατορθώνουν τον στόχο τους (κατορθοῦται) Εάν αυτά οδηγήσουν σε κάποιο σφάλμα (ἁμαρτάνεται), σε αποτυχία εκπλήρωσης του στόχου του, τότε γίνεται κατανοητό ότι υπήρχε σε αυτά υπερβολή ή έλλειψη, ότι δεν τηρήθηκε ο κανόνας της μεσότητας. Άρα, η επιτυχία και η αποτυχία επίτευξης του στόχου των πράξεων ή των συναισθημάτων φανερώνουν εκ του αποτελέσματος, αν αυτά εκπληρώνουν τον κανόνα της μεσότητας.

**β) αξιολογικό κριτήριο** τήρησης του κανόνα της μεσότητας είναι το αν οι πράξεις και τα συναισθήματα συναντούν την κοινωνική αποδοχή και επιδοκιμασία (ἐπαινεῖται), οπότε έχει τηρηθεί ο κανόνας της μεσότητας. Αντίθετα, αν αποδοκιμάζονται, επικρίνονται (ψέγεται), σημαίνει ότι υπήρχε σε αυτά έλλειψη ή υπερβολή. Άρα, η κοινωνική αξιολόγηση των πράξεων ή των συναισθημάτων φανερώνει αν αυτά εκπλήρωναν τον κανόνα της μεσότητας.

|  |
| --- |
| **ψόγος–ἔπαινος:** Ο ἔπαινος και ο ψόγος [: επίκριση, αποδοκιμασία], που αποδίδονται από την κοινωνία στα μέλη της, αποτελούν το χαρακτηριστικότερο δείγμα του πολιτικού χαρακτήρα της αριστοτελικής ηθικής. Οι καθιερωμένες αξίες της κοινωνίας αποτελούν ένα αντικειμενικό δεδομένο για τον εκάστοτε πολίτη. Εξισορροπείται έτσι ο προσωπικόςυποκειμενικός χαρακτήρας της ηθικής. |

|  |
| --- |
| Το αξιολογικό κριτήριο παρουσιάζεται **με χιαστό σχήμα:**  α) ἡ μὲν ϋπερβολὴ ἁμαρτάνεται καὶ ψέγεται καὶ ἡ ἔλλειψις  β) ταὸδὲ μέσον ἐπαινεῖται καὶ κατορθοῦται  Σχηματίζονται δύο ζεύγη αντιθετων ρημάτων :  α) τα ρήματα ἁμαρτάνεται και κατορθοῦται αναφέρονται **στο έργο του υποκειμένου της ηθικής πράξης** και **στο πρακτικό αποτέλεσμα**  β) τα ρήματα ψέγεται και ἐπαινεῖται αναφέρονται **στην κοινωνική αξιολόγηση** |

**Στοιχεία του κοινωνικού και πολιτικού χαρακτήρα της ηθικής αρετής**

α) τα σχήματα συμπεριφοράς που υιοθετεί και εφαρμόζει ο άνθρωπος κατά τη δράση του μέσα σε ένα κοινωνικό πλαίσιο και κατά τις διαπροσωπικές σχέσεις του με τους άλλους·

β) με τα συναισθήματα που εκδηλώνονται στην ψυχή του ανθρώπου αλλά και με την έμπρακτη εκδήλωσή τους κατά την αλληλεπίδρασή τους με τους άλλους·

γ) με την κοινωνική αξιολόγηση των πράξεων και της εκδήλωσης των συναισθημάτων του ατόμου, δηλαδή με την επιδοκιμασία και την αποδοκιμασία τους από τους άλλους (άτυπος κοινωνικός έλεγχος). Η κοινωνική αξιολόγηση δείχνει την τήρηση ή όχι του κανόνα της μεσότητας·

δ) με τους γραπτούς και άγραφους νόμους, με τα πρότυπα συμπεριφοράς, τις παραδόσεις και το κυρίαρχο αξιακό σύστημα της κοινωνίας, που διαμορφώνουν το δεοντολογικό πλαίσιο της συμπεριφοράς του ανθρώπου (**το δὲον**, δηλαδή τους κανόνες προς τους οποίους πρέπει να συμμορφώσει τη συμπεριφορά του).

**Ο υποκειμενικός χαρακτήρας της αρετής και ο εξορθολογισμός του στο πλαίσιο της κοινωνίας**

Κατά τον Lesky «ο Αριστοτέλης, σε πολύ ανώτερο βαθμό από τον Πλάτωνα, λαμβάνει υπόψη του την επικαιρικότητα της ανθρώπινης συμπεριφοράς». Κατά τον Αριστοτέλη, για να είναι η συμπεριφορά του ατόμου σύμφωνα με την αρετή, πρέπει οι πράξεις και τα συναισθήματά του να πληρούν τα κριτήρια της μεσότητας. Για την επίτευξη της μεσότητας πρέπει να πληρούνται τα δεοντολογικά ποιοτικά χαρακτηριστικά που ειπώθηκαν παραπάνω, όπως το *«ὅτε δεῖ»* (η κατάλληλη χρονική στιγμή για την εκδήλωση του συναισθήματος, το *«ἐφ’ οἷς (δεῖ)»* (τα κατάλληλα ερεθίσματα και οι κατάλληλες συνθήκες για την ανάδυση ενός συναισθήματος), το *«πρὸς οὓς (δεῖ)»* (οι κατάλληλοι κάθε φορά άνθρωποι για τους οποίους πρέπει να νιώθουμε ένα συναίσθημα), το «*οὗ ἕνεκα (δεῖ)»* (ο κατάλληλος λόγος για την εκδήλωση ενός συναισθήματος), το «ὡς δεῖ» (ο κατάλληλος τρόπος με τον οποίο πρέπει να εκδηλώνουμε ένα συναίσθημα).

Επομένως, ενώ το κριτήριο της μεσότητας είναι απόλυτο η ίδια η μεσότητα είναι σχετική. Ο άνθρωπος με οδηγό τον ορθό λόγο, τους γραπτούς κα άγραφους νόμους, το κυρίαρχο σύστημα κοινωνικών αξιών πρέπει να αναζητά τη μεσότητα κάθε φορά μέσα στις ποικίλες συνθήκες και περιστάσεις, στις οποίες εκδηλώνεται το συναίσθημα. Δεν υπάρχει ένας τρόπος συμπεριφοράς ή συγκινησιακής αντίδρασης – και μάλιστα ηθικά ορθός- στις ποικίλες περιστάσεις. Το άτομο, λοιπόν, καλείται να ανταποκριθεί κατάλληλα στις απαιτήσεις και την ιδιαιτερότητα των συνθηκών και να προχωρήσει στις κατάλληλες ορθές επιλογές, ώστε η συμπεριφορά του να φέρει το ποιοτικό χαρακτηριστικό της μεσότητας, δηλαδή την έλλειψη ή την υπερβολή στις αντι- δράσεις και στις συγκινησιακές εκδηλώσεις του. Εναπόκειται στην προσωπική ευθύνη του ατόμου να καταλήξει στην καλύτερη δυνατή απόφαση και συμπεριφορά και πάντοτε σε συμφωνία με το δεοντολογικό πλαίσιο των τυπικών και άτυπων κανόνων και αρχών της πολιτείας. Με αυτή την έννοια, η ηθική θεωρία του Αριστοτέλη λαμβάνει υπόψη τον επικαιρικότητα της ανθρώπινης συμπεριφοράς.

Άρα, ο Αριστοτέλης από τη μια πλευρά θεωρεί ότι η μεσότητα έχει υποκειμενικό χαρακτήρα και κατά συνέπεια η ηθική αρετή είναι προσωπική υπόθεση κάθε ανθρώπου χωριστά, από την άλλη τονίζει ότι η αρετή και η κακία κρίνονται πάντα στις σχέσεις μεταξύ των ανθρώπων. Οι καθιερωμένες αξίες της κοινωνίας αποτελούν ένα αντικειμενικό δεδομένο για τον κάθε πολίτη, το οποίο εξισορροπεί τον προσωπικό – υποκειμενικό χαρακτήρα της πόλης.

**2. «Ἡ δ’ ἀρετὴ περὶ πάθη… οὖσα τοῦ μέσου» - Ο συλλογισμός**

**1η προκείμενη:** το μέσον επαινείται και είναι το σωστό («τὸ μέσον ἐπαινεῖται καὶ κατορθοῦται»)

**2η προκείμενη:** ο έπαινος και το σωστό σχετίζονται με την αρετή («ταῦτα δ’ ἄμφω τῆς ἀρετῆς»)

**Συμπέρασμα:** επομένως, η αρετή είναι ένα είδος μεσότητας («μεσότης τις ἄρα ἐστὶν ἡ ἀρετή»).

Στο συμπέρασμα, το οποίο προκύπτει λογικά, η αρετή ορίζεται ως «κάποια» (τις) μεσότητα, διατηρεί δηλαδή την υποκειμενικότητα στον προσδιορισμό του περιεχομένου της. **Η αρετή είναι απλώς μια μορφή μεσότητας, προσδιοριζόμενη από τις πέντε σταθερές μεταβλητές (δεῖ), και όχι συγκεκριμένη αντικειμενικά και απόλυτα καθορισμένη για όλους μεσότητα.**

Το συμπέρασμα διατυπώνεται σε έγκλιση οριστική**.** Αυτό υποδηλώνει πως στο χωρίο αυτό ο Αριστοτέλης καταλήγει σε ένα οριστικό συμπέρασμα, ολοκληρώνει την αναζήτησή του για τον χαρακτήρα της ηθικής αρετής.

**Μεθοδική εκτύλιξη της αριστοτελικής σκέψης**

Στην ενότητα αυτή είναι φανερή η μεθοδικότητα της σκέψης του Αριστοτέλη. Σε προηγούμενες ενότητες που είναι εκτός της διδακτέας ύλης κατέφυγε στη χρήση δύο υποθετικών λόγων της απλής σκέψης του λέγοντος [με δύο υποθετικές προτάσεις: «εἰ δὲ πᾶσα …», «(εἰ) ἡ δ’ ἀρετὴ πάσης …») και απόδοση (δυνητική ευκτική: «ἂν εἴη»), προσδίδοντας έτσι μετριοπάθεια και διαλλακτικότητα στα λεγόμενά του. Στη συνέχεια υπέβαλε τις υποθέσεις και το δυνητικό συμπέρασμα σε λογικό έλεγχο με τη χρήση παραδειγμάτων και διατύπωσε έναν δεύτερο συλλογισμό. Ο λογικός αυτός έλεγχος τον οδήγησε στην οριστικοποίηση του συμπεράσματός του και γι’ αυτό στην ενότητα αυτή χρησιμοποιεί πλέον την οριστική έγκλιση («Μεσότης τις ἄρα ἐστὶν ἡ ἀρετή…»), που εκφράζει το πραγματικό και τη βεβαιότητα. Ο τρόπος αυτός διερεύνησης είναι απόλυτα επιστημονικός, καθώς υποδηλώνει ότι ο φιλόσοφος είναι ανοιχτός σε περαιτέρω διερεύνηση, δεκτικός και σε άλλες σκέψεις και ιδέες, ενώ απέχει από τον δογματισμό. Έτσι προάγεται η επιστημονική έρευνα και οι επιστήμες εξελίσσονται.

**ΑΙΣΘΗΤΙΚΑ ΣΧΟΛΙΑ**

**Σχήμα λιτότητας:** «οὐκ εὖ» εκφράζει με ήπιο τρόπο την αποδοκιμασία της υπερβολής και της έλλειψης από τον Αριστοτέλη.

**Πολυσύνδετα σχήματα:** «οἷον **καὶ** φοβηθῆναι **καὶ** θαρρῆσαι **καὶ** ἐπιθυμῆσαι **καὶ** ὀργισθῆναι **καὶ** ἐλεῆσαι **καὶ** ὅλως ἡσθῆναι **καὶ** λυπηθῆναι ἔστι **καὶ** μᾶλλον καὶ ἧττον»: τονίζει τη διάκριση των συναισθημάτων σε ευχάριστα και δυσάρεστα, καθώς και τις έννοιες της υπερβολής και της έλλειψης.

«τὸ δ’ ὅτε δεῖ **καὶ** ἐφ’ οἷς **καὶ** πρὸς οὓς **καὶ** οὗ ἕνεκα **καὶ** ὡς δεῖ»: δίνει έμφαση στις προϋποθέσεις που πρέπει να ισχύουν, για να τηρηθεί το μέσον στα συναισθήματα.

«ὑπερβολὴ **καὶ** ἔλλειψις **καὶ** τὸ μέσον»: τονίζει τα στοιχεία που συσχετίζουν την αρετή με τα συναισθήματα και τις πράξεις.

**Αντιθέσεις:** «ἡ μὲν ὑπερβολὴ … ἡ δ’ ἔλλειψις». Επίσης, μέσα στην ίδια περίοδο αντιτίθενται επίσης οι ρηματικοί τύποι: «ἁμαρτάνεται ≠ κατορθοῦται», «ψέγεται ≠ ἐπαινεῖται». Με τις αντιθέσεις τονίζεται η αποδοκιμασία της υπερβολής και της έλλειψης και η αποδοχή της μεσότητας.

**Πρωθύστερο σχήμα**

«ἐπαινεῖται καὶ κατορθοῦται»: δίνει έμφαση στον έπαινο και την αποδοχή της μεσότητας.

**Σχήμα χιαστό**

Το αξιολογικό κριτήριο παρουσιάζεται **με χιαστό σχήμα:**

α) ἡ μὲν ϋπερβολὴ ἁμαρτάνεται καὶ ψέγεται καὶ ἡ ἔλλειψις

β) τὸ δὲ μέσον ἐπαινεῖται καὶ κατορθοῦται